CELEX: 32021D0076
Language: et
Date: 2021-01-26 00:00:00
Title: Komisjoni rakendusotsus (EL) 2021/76, 26. jaanuar 2021, Euroopa Parlamendi ja nõukogu direktiivi 2014/33/EL toetuseks koostatud lifte ja lifti ohutusseadiseid käsitlevate harmoneeritud standardite kohta (EMPs kohaldatav tekst)

27.1.2021   
               
               
                  ET
               
               
                  Euroopa Liidu Teataja
               
               
                  L 27/20
               
            
         KOMISJONI RAKENDUSOTSUS (EL) 2021/76,
         26. jaanuar 2021,
         Euroopa Parlamendi ja nõukogu direktiivi 2014/33/EL toetuseks koostatud lifte ja lifti ohutusseadiseid käsitlevate harmoneeritud standardite kohta
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. oktoobri 2012. aasta määrust (EL) nr 1025/2012, mis käsitleb Euroopa standardimist ning millega muudetakse nõukogu direktiive 89/686/EMÜ ja 93/15/EMÜ ning Euroopa Parlamendi ja nõukogu direktiive 94/9/EÜ, 94/25/EÜ, 95/16/EÜ, 97/23/EÜ, 98/34/EÜ, 2004/22/EÜ, 2007/23/EÜ, 2009/23/EÜ ja 2009/105/EÜ ning millega tunnistatakse kehtetuks nõukogu otsus 87/95/EMÜ ning Euroopa Parlamendi ja nõukogu otsus nr 1673/2006/EÜ, (1) eriti selle artikli 10 lõiget 6,
         ning arvestades järgmist:
         
                     (1)
                  
                  
                     Vastavalt Euroopa Parlamendi ja nõukogu direktiivi 2014/33/EL (2) artiklile 14 eeldatakse, et liftid ja lifti ohutusseadised, mis vastavad harmoneeritud standarditele või nende osadele, mille viited on avaldatud Euroopa Liidu Teatajas, on vastavuses kõnealuse direktiivi I lisas sätestatud oluliste tervisekaitse- ja ohutusnõuetega, mida nimetatud standardid või nende osad käsitlevad.
                  
               
                     (2)
                  
                  
                     Komisjoni rakendusotsusega C(2016) 5884 (3) esitas komisjon CENile taotluse koostada ja vaadata läbi direktiivi 2014/33/EL toetavad harmoneeritud standardid, tagamaks, et need kajastavad jätkuvalt üldtunnustatud tehnika taset, et täita direktiivi 2014/33/EL I lisas sätestatud olulisi tervisekaitse- ja ohutusnõudeid ning vajaduse korral Euroopa Parlamendi ja nõukogu direktiivi 2006/42/EÜ (4) I lisas sätestatud olulisi tervisekaitse- ja ohutusnõudeid, nagu on sätestatud direktiivi 2014/33/EL I lisa punktis 1.1.
                  
               
                     (3)
                  
                  
                     Rakendusotsuses C(2016) 5884 esitatud taotluse alusel vaatas CEN läbi harmoneeritud standardid EN 81-20:2014 ja EN 81-50:2014, mille viited on avaldatud komisjoni teatisega 2016/C 293/05, (5) et kohandada neid direktiivi 2014/33/EL õigusraamistikuga ning suurendada nende standardite õiguskindlust ja selgust, sealhulgas koostada täpsem ZA lisa ja lisada kuupäevadega viited normidele. Selle tulemusena võeti vastu harmoneeritud standard EN 81-20:2020 inimeste ja kaupade transpordi liftide valmistamise ja paigaldamise üldiste ohutuseeskirjade kohta ning harmoneeritud standard EN 81-50:2020 liftide ja lifti komponentide konstruktsioonireeglite, arvutuste, kontrollide ja katsete kohta. Harmoneeritud standardite EN 81-20:2014 ja EN 81-50:2014 läbivaatamise käigus ei tehtud olulisi tehnilisi muudatusi.
                  
               
                     (4)
                  
                  
                     Komisjon hindas koos CENiga, kas harmoneeritud standardid EN 81-20:2020 ja EN 81-50:2020 vastavad rakendusotsuses C(2016) 5884 esitatud taotlusele.
                  
               
                     (5)
                  
                  
                     Harmoneeritud standardid EN 81-20:2020 ja EN 81-50:2020 vastavad olulistele tervisekaitse- ja ohutusnõuetele, mida nad peaksid hõlmama ja mis on sätestatud direktiivis 2014/33/EL. Seepärast on asjakohane avaldada viited nendele standarditele Euroopa Liidu Teatajas.
                  
               
                     (6)
                  
                  
                     Harmoneeritud standarditega EN 81-20:2020 ja EN 81-50:2020 asendatakse harmoneeritud standardid EN 81-20:2014 ja EN 81-50:2014. Seepärast on asjakohane eemaldada Euroopa Liidu Teatajast viited harmoneeritud standarditele EN 81-20:2014 ja EN 81-50:2014.
                  
               
                     (7)
                  
                  
                     Selleks et anda tootjatele piisavalt aega harmoneeritud standardite EN 81-20:2020 ja EN 81-50:2020 kohaldamiseks valmistumiseks, on vaja harmoneeritud standardite EN 81-20:2014 ja EN 81-50:2014 viidete kustutamine edasi lükata.
                  
               
                     (8)
                  
                  
                     Selguse ja õiguskindluse huvides tuleks avaldada direktiivi 2014/33/EL toetuseks koostatud ja asjaomastele olulistele nõuetele vastavate harmoneeritud standardite viidete täielik loetelu ühes õigusaktis. Seepärast tuleks käesolevasse otsusesse lisada ka muud teatises 2016/C 293/05 avaldatud viited harmoneeritud standarditele. Kõnealune teatis tuleks seepärast alates käesoleva otsuse jõustumise kuupäevast kehtetuks tunnistada. Samas tuleks seda siiski jätkuvalt kohaldada harmoneeritud standardite EN 81-20:2014 ja EN 81-50:2014 viidete suhtes, sest nende viidete eemaldamine on vaja edasi lükata.
                  
               
                     (9)
                  
                  
                     Harmoneeritud standardi järgimine lubab alates selle standardi viite Euroopa Liidu Teatajas avaldamise kuupäevast eeldada vastavust asjaomastele olulistele nõuetele, mis on sätestatud liidu ühtlustamisõigusaktides. Seepärast peaks käesolev otsus jõustuma selle avaldamise päeval,
                  
               ON VASTU VÕTNUD KÄESOLEVA OTSUSE:
         
            Artikkel 1
            Direktiivi 2014/33/EL toetuseks koostatud lifte ja lifti ohutusseadiseid käsitlevate harmoneeritud standardite viited, mis on loetletud käesoleva otsuse I lisas, avaldatakse Euroopa Liidu Teatajas.
         
         
            Artikkel 2
            Teatis 2016/C 293/64 tunnistatakse kehtetuks. Käesoleva otsuse II lisas loetletud harmoneeritud standardite viidete suhtes kohaldatakse seda teatist kuni 27. juulini 2022.
         
         
            Artikkel 3
            Käesolev otsus jõustub Euroopa Liidu Teatajas avaldamise päeval.
         
         
            Brüssel, 26. jaanuar 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 316, 14.11.2012, lk 12.
         
            (2)  Euroopa Parlamendi ja nõukogu 26. veebruari 2014. aasta direktiiv 2014/33/EL lifte ja lifti ohutusseadiseid käsitlevate liikmesriikide õigusaktide ühtlustamise kohta (ELT L 96, 29.3.2014, lk 251).
         
            (3)  Komisjoni 21. septembri 2016. aasta rakendusotsus C(2016) 5884 Euroopa Parlamendi ja nõukogu direktiivi 2014/33/EL toetava standardimistaotluse kohta, mis esitatakse Euroopa Standardikomiteele seoses liftide ja lifti ohutusseadistega.
         
            (4)  Euroopa Parlamendi ja nõukogu 17. mai 2006. aasta direktiiv 2006/42/EÜ, mis käsitleb masinaid ja millega muudetakse direktiivi 95/16/EÜ (ELT L 157, 9.6.2006, lk 24).
         
            (5)  Komisjoni teatis, mis on seotud Euroopa Parlamendi ja nõukogu direktiivi 2014/33/EL (lifte ja lifti ohutusseadiseid käsitlevate liikmesriikide õigusaktide ühtlustamise kohta) rakendamisega (ELT C 293, 12.8.2016, lk 64).
      
      
         
            I LISA
            
                        
                           Nr
                        
                     
                     
                        
                           Viide standardile
                        
                     
                  
                        1.
                     
                     
                        EN 81-20:2020
                        Liftide valmistamise ja paigaldamise ohutuseeskirjad. Inimeste ja kaupade transpordiks mõeldud liftid. Osa 20: Sõidu- ja kaubaliftid
                     
                  
                        2.
                     
                     
                        EN 81-21:2009+A1:2012
                        Liftide valmistamise ja paigaldamise ohutuseeskirjad. Inimeste ja kauba transpordi liftid. Osa 21: Olemasolevatesse hoonetesse paigaldatavad uued inimeste ja kauba transpordi liftid
                     
                  
                        3.
                     
                     
                        EN 81-22:2014
                        Liftide valmistamise ja paigaldamise ohutuseeskirjad. Inimeste ja kauba transpordi liftid. Osa 22: Kaldtõusuga elektrilised liftid
                     
                  
                        4.
                     
                     
                        EN 81-28:2003
                        Liftide valmistamise ja paigaldamise ohutuseeskirjad. Inimeste ja kauba transpordi liftid. Osa 28: Reisi- ja kaubaliftide kaugjuhtimishäiresüsteem
                     
                  
                        5.
                     
                     
                        EN 81-50:2020
                        Liftide valmistamise ja paigaldamise ohutuseeskirjad. Kontrollid ja katsed. Osa 50: Lifti komponentide konstruktsioonireeglid, arvutused, kontrollid ja katsed
                     
                  
                        6.
                     
                     
                        EN 81-58:2003
                        Liftide valmistamise ja paigaldamise ohutuseeskirjad. Ülevaatus ja katsetamine. Osa 58: Lifti uste tulekindluse test
                     
                  
                        7.
                     
                     
                        EN 81-70:2003
                        Liftide ehituse ja paigaldamise ohutusnõuded. Eriseaded sõidu- ja kauba-sõidu liftidele. Osa 70: Inimeste, kaasaarvatud puuetega inimeste ligipääs liftidele
                        EN 81-70:2003/A1:2004
                     
                  
                        8.
                     
                     
                        EN 81-71:2005+A1:2006
                        Liftide valmistamise ja paigaldamise ohutuseeskirjad. Reisijate ja kaupade veoks mõeldud liftide eriotstarbelised rakendused. Osa 71: Vandalismikindlad liftid
                     
                  
                        9.
                     
                     
                        EN 81-72:2015
                        Liftide valmistamise ja paigaldamise ohutuseeskirjad. Inimeste ja kauba transpordi liftid. Osa 72: Tuletõrjujate lift
                     
                  
                        10.
                     
                     
                        EN 81-73:2016
                        Liftide valmistamise ja paigaldamise ohutuseeskirjad. Inimeste ja kauba transpordi liftide eriotstarbelised rakendused. Osa 73: Liftide käitumine tulekahju korral
                     
                  
                        11.
                     
                     
                        EN 81-77:2013
                        Liftide valmistamise ja paigaldamise ohutuseeskirjad. Erinõuded reisijate ja kauba liftidele. Osa 77: Liftid seismilistes tingimustes
                     
                  
                        12.
                     
                     
                        EN 12016:2013
                        Elektromagnetiline ühilduvus. Liftide, eskalaatorite ja liikurkõnniteede tootesarjastandard. Häiringukindlus
                     
                  
                        13.
                     
                     
                        EN 12385-3:2004+A1:2008
                        Terastraadist trossid. Ohutus. Osa 3: Kasutus- ja hooldusinformatsioon
                     
                  
                        14.
                     
                     
                        EN 12385-5:2002
                        Terastraadist trossid. Ohutus. Osa 5: Standardtrossid liftidele
                        EN 12385-5:2002/AC:2005
                     
                  
                        15.
                     
                     
                        EN 13015:2001+A1:2008
                        Liftide ja eskalaatorite tehnohooldus. Tehnohooldusjuhendite reeglid
                     
                  
                        16.
                     
                     
                        EN 13411-7:2006+A1:2008
                        Terastraadist trosside otsmuhvid. Ohutus. Osa 7: Sümmeetrilise kiilmuhviga otsad
                     
                  
      
      
         
            II LISA
            
                        
                           Nr
                        
                     
                     
                        
                           Viide standardile
                        
                     
                  
                        1.
                     
                     
                        EN 81-20:2014
                        Liftide valmistamise ja paigaldamise ohutuseeskirjad. Inimeste ja kauba transpordi liftid. Osa 20: Reisijate ja kauba liftid
                     
                  
                        2.
                     
                     
                        EN 81-50:2014
                        Liftide valmistamise ja paigaldamise ohutuseeskirjad. Kontrollimised ja katsed. Osa 50: Lifti komponentide konstruktsioonireeglid, arvutused, kontrollimised ja katsed